Projekts

**Ogres novada pašvaldības saistošo noteikumu Nr.\_\_\_/2024 “Par Ogres novada pašvaldības konkursu “Sakrālā mantojuma celtņu saglabāšana Ogres novadā””**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saskaņā ar Pašvaldību likuma 4. panta pirmās daļas 5. punktu, pašvaldības autonomā funkcija – sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm.  Saskaņā ar iepriekš minēto izriet nepieciešamība izstrādāt saistošos noteikumus.  Saistošo noteikumu izdošanas mērķis- noteikt konkursa “Sakrālā mantojuma celtņu saglabāšana Ogres novadā” izsludināšanas un iesniegumu iesniegšanas, izvērtēšanas, apstiprināšanas, īstenošanas, finansēšanas un uzraudzības kārtību.  Konkursa mērķis ir saglabāt un attīstīt valsts un vietējās nozīmes kultūras pieminekļus – baznīcas, kā arī sakrālo mantojumu, kas atrodas Ogres novada administratīvajā teritorijā.  Galvenie konkursa nosacījumi un vērtēšanas kritēriji:   * 1. sakrālais mantojums tiek saglabāts un/vai attīstīts valsts nozīmes arhitektūras, kultūras un/vai vēstures piemineklī – 4 punkti;   2. sakrālais mantojums tiek saglabāts un/vai attīstīts reģionālas nozīmes arhitektūras, kultūras un/vai vēstures piemineklī – 3 punkti;   3. sakrālais mantojums tiek saglabāts un/vai attīstīts vietējas nozīmes arhitektūras, kultūras un/vai vēstures piemineklī – 2 punkti;   4. sakrālais mantojums tiek saglabāts un/vai attīstīts celtnē, kas veicina baznīcas, draudzes funkciju veikšanu, t.sk., vietējās kopienas socializāciju, kā arī veicina sakrālā mantojuma tūrisma attīstību Ogres novadā – 1 punkts;   5. pieteikums neatbilst nevienam no iepriekš minētajiem kritērijiem – 0 punkti.   Ogres novada administratīvajā teritorijā atrodas 24 baznīcas, kas ir iepriekšējo paaudžu sakrālais mantojums. 2 baznīcas ir vietējas nozīmes kultūras pieminekļi, 2 reģionālas nozīmes kultūras pieminekļi, 4 valsts nozīmes kultūras pieminekļi. Vairāki altāri un altārgleznas, kā arī viena kancele ir valsts nozīmes kultūras vai mākslas pieminekļi. Savukārt vairākas baznīcas ir vieta, kur pulcējas un socializējas vietējo pagastu un pilsētu kopienas. Daudzas no tām ir ievērojamas tūristu apmeklētāju vietas.  Gandrīz visām baznīcām ir aktualitāte sagatavot tehniskos dokumentus, remontēt to telpas, iekārtas, aprīkojumu, nodrošināt energoefektivitātes pasākumus, kas veicinātu sakrālā mantojuma, kultūras pieminekļu saglabāšanu.  Konkursa organizēšanai nav izstrādāti saistošie noteikumi, tāpēc tie ir aktuāli, lai tiesiski regulētu konkursa izsludināšanas un projektu iesniegšanas, izvērtēšanas, apstiprināšanas, īstenošanas, finansēšanas un uzraudzības kārtību. |
| 1. Fiskālā ietekme uz pašvaldības budžetu | Saistošo noteikumu īstenošanas finansiālās ietekmes prognoze uz pašvaldības budžetu gadā ir 18 000 *euro*.  2018. gadā tika saņemti Ogres novada baznīcu draudžu iesniegumi par nepieciešamību sakārtot sakrālo mantojumu 15 000 *euro* apmērā, 2019. gadā – 14 999,99 *euro* apmērā, 2020. gadā – 16 162,79 *euro* apmērā, 2021. gadā – 10 581,79 *euro* apmērā, 2022. gadā – 14 996,93 *euro*, 2023. gadā – 23 996,52 *euro*. Saskaņā ar 2024. gada Ogres novada pašvaldības budžetā noteikto konkursam gadā ieplānoti 18 000 *euro*.  Saistošo noteikumu īstenošanai finanšu līdzekļi pašvaldības budžetā tiek plānoti atbilstoši pašvaldības kārtējā gada budžetā paredzētajam līdzekļu apjomam. Konkurss tiek īstenots atbilstoši piešķirtajiem finanšu līdzekļiem. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošo noteikumu tiesiskais regulējums attiecas uz Ogres novada administratīvajā teritorijā esošajām draudzēm, vietējām kopienām un sabiedrību kopumā, jo projektu rezultātā tiek sakārtots sakrālais mantojums, kultūras pieminekļi.  Saistošie noteikumi pozitīvi ietekmēs Ogres novada pašvaldības iedzīvotāju dzīves vidi, jo veicinās draudžu un vietējās kopienas iesaisti un līdzdalību Ogres novada attīstībā, kultūras pieminekļu saglabāšanā un projektiem piešķirto finanšu līdzekļu izlietošanā.  Ietekme uz konkurenci – nav. Konkurss, tā tiesiskais regulējums radīs mērķgrupai, kas piedalīsies konkursā jaunas tiesības, proti, piesaistīt pašvaldības budžeta līdzekļus ar mērķi saglabāt sakrālo mantojumu Ogres novada administratīvajā teritorijā, kā arī jaunus pienākumus, proti, atskaitīties par pašvaldības budžeta līdzekļu izlietojumu, ja bijusi dalība konkursā un iesniegums atbalstīts, noslēgts Finansējuma līgums.  Saistošie noteikumi un konkurss nodrošinās vienlīdzīgas tiesības un iespējas, veicinās tiesību realizēšanu, uzlabos kultūras un tūrisma pakalpojumu pieejamību. |
| 1. Ietekme uz administratīvajām procedūrām un to izmaksām | Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. Nav plānotas administratīvo procedūru izmaksas.  Jautājumu un neskaidrību gadījumā par saistošo noteikumu piemērošanu iedzīvotāji var vērsties Ogres novada pašvaldībā. |
| 1. Ietekme uz pašvaldības funkcijām un cilvēkresursiem | Saistošo noteikumu izpilde neietekmēs pašvaldībai pieejamos cilvēkresursus. |
| 1. Informācija par izpildes nodrošināšanu | Lēmumu par finansējuma piešķiršanu pieņem Konkursa “Sakrālā mantojuma celtņu saglabāšana Ogres novadā” iesniegumu izvērtēšanas komisija (turpmāk – komisija). Komisiju izveido un tā darbojas saskaņā ar pašvaldības domes apstiprinātajiem saistošajiem noteikumiem. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošajos noteikumos paredzētais atbalsts ir samērīgs, ņemot vērā pašvaldības budžeta iespējas. |
| 1. Izstrādes gaitā veiktās konsultācijas ar privātpersonām un institūcijām | *Sadaļa tiks papildināta pēc sabiedrības viedokļa saņemšanas.* |

Domes priekšsēdētājs Egils Helmanis